dh-unibe/image-text_koenigsfelden-charters-post-1500 huggingface dataset:
Wir, Agnes, von gotz gnaden wilent chùnegin ze Ungern, ✳ vergehen und tuͦn kunt ✳ allen den, die disen brief
ansehent, lesent oder horent lesen, ✳ das wir das guͦt ze Koͤllinkon, das drù und zwaintzig stuck giltet, das
selbe guͦt wir koͧft haben mit dem almuͦsen unserr hertzlieben swester seligē ✳ Guͦten, grefinne von ✳ Oͤttingen,
geben und gegeben han ✳ der epthissenn und dem convente des chlosters ze Chûngesfeld ✳ mit der bescheidenheit,
das si ir jartzit allû jar begen sûllen ewecklich an sant Fridelins abent. also das dù swestˀ, dû der jarziten
pfliget das gelt in nemen sol und dem convente und den siechen swestˀn geben sol ein pfunt umb guͦt vische
und sol oͧch teilen vier pfunt under die swestran, jeder swester besunder zwein schilling in die hant und der
custrin ein pfunt, das si da von habe zwaintzig kertzen in der masse als zuͦ unsers lieben hˀren und vatters
seligen, chûnig Albrehtz, jartzit. ✳ man sol oͧch geben den bruͦdern ein pfunt zuͦ dem mâl. ✳ man sol oͧch vier
mùt kernen bachen, die man des selben tages teile under gemein arme lûte. ✳ die frowen sùllent oͧch singen
ein vigilie und ein selmesse. ✳ und je dû swester besunder sol sprechen ein vigilie und einen placebo und hundert pater noster und hundert ave Maria, als an andern briefen verschriben ist. ✳ ich, dù epthissenn, und aller
der convent vergehen und binden uns stet ze habend und ze vollefuͤrend alles das, so da vor geschriben
ist, bi unsrˀ gehorsami und gewissend. ✳ und zuͦ einem offenen urchùnde, so henck ich, dù epthissenn, min insigel
und des conventes insigel zuͦ unserr gnedigen frowen der chûnegin von ✳ Ungˀn insigel an diesen brief, der
geben ist ze Chùngesfeld, do man zalte von ✳ Christes gebuͤrt drùcehenhundert ✳ jar, dar nach in dem drizigostem jare, an unsrˀ frowen tag der liehtmis. ✳